蔡襄
送安思正之蜀
贱者易屈志，少年多直情。
子独修节行，爱护如目精。
辛勤走铨省，历岁才点名。
舍居在穷巷，门户面西城。
妻孥愁屡空，独尔心无营。
驱骡从僮仆，间或造予庭。
是时杨叔武，相值极驩诚。
妙言发潜稸，远意倍幽萌。
羞谀刺俗子，指急条边兵。
过从岂云厌，时节忽峥嵘。
叔武守岳阳，别去方行行。
子今复之蜀，蜀道天险并。
橐中无一钱，剑外几百程。
春风卷地来，凡草犹奋荣。
如何使之人，憔悴气与形。
内富在乎我，外穷系於生。
此事久已判，努力敦诚明。
吾友黄君度，实乃浮其声。
子往从之游，切磨固相成。